stanford-oval/wikipedia huggingface dataset:
ג'ורג' מיד
ראשית חייו

ג'ורג' מיד נולד בקדיס שבספרד, הילד השמיני מבין אחד עשר במשפחתו הקתולית ממוצא אירי. אביו היה סוחר עשיר והמשפחה שהתה בספרד לרגל שליחותו שם עבור ממשלת ארצות הברית. אביו התרושש ונפטר כאשר היה מיד בן 13. משפחתו חזרה לארצות הברית מספר חדשים לאחר מכן במצב כלכלי גרוע. בגיל 16 התקבל מיד לאקדמיה הצבאית הלאומית של ארצות הברית, שבה בחר בעיקר מסיבה כספית. הוא סיים את לימודיו שם ב-1835, בגיל 20, במקום התשעה-עשר מבין 56 בכיתתו. הוא שירת כשנה ביחידת ארטילריה בפלורידה והשתתף בקרבות נגד האינדיאנים משבט הסמינול (Seminole). לאחר מכן עזב את הצבא כיוון שלא רצה בקריירה בו, גם לא בעת שלמד באקדמיה הצבאית. הוא עבד כמהנדס אזרחי (מקצוע אותו רכש בלימודיו בוסט פוינט) במדינות דרום-מערב ארצות הברית ובין השאר עסק בבניית מסילות ברזל.
ב-1840 נשא מיד אשה ונולדו להם שבעה ילדים (בשנים 55–1841). בשל הקושי למצוא תעסוקה יציבה הוא שב והתגייס לצבא ב-1842 ושירת בחיל ההנדסה של צבא ארצות הברית. הוא השתתף במלחמת ארצות הברית–מקסיקו ולחם בגבורה בקרב מונטריי. לאחר המלחמה עסק בעיקר בתכנון בנייני מגדלור ושוברי גלים ובסקרי מדידות בחופי פלורידה וניו ג'רזי. ב-1856 קודם לדרגת קפטן. ב-1857 הצטרף למפעל סקר הימות הגדולות ופיקד על השלמת הסקר של ימת יורון ועל חלק מן הסקר של ימת מישיגן. עבודתו תרמה באופן משמעותי לביסוס שיטת מדידה אחידה של גובה פני המים בימות הגדולות. מיד עסק בסקר הימות עד לפרוץ מלחמת האזרחים ב-1861.
מלחמת האזרחים > קרבות מוקדמים

מספר חדשים לאחר פרוץ המלחמה, באוגוסט 1861, קיבל מיד את הפיקוד על החטיבה השנייה של חיל המילואים של פנסילבניה. החטיבה עסקה תחילה בבניית ביצורים מסביב לוושינגטון הבירה, ולאחר מכן הצטרפה לארמיית הפוטומק של צבא הצפון לקראת מערכת חצי האי באביב 1862. בקרב גלנדייל ביוני 1862 נפצע מיד קשה בגבו, בצידו ובזרועו. לאחר שהחלים פיקד על חטיבתו – כעת תחת פיקוד ארמיית וירג'יניה - במערכת צפון וירג'יניה וקרב בול ראן השני בקיץ 1862. חטיבתו הגנה בגבורה על עורפו של צבא הצפון הנסוג. בראשית מערכת מרילנד בספטמבר 1862 קיבל מיד פיקוד על דיוויזיה במסגרת ארמיית הפוטומק ופיקד עליה בהצטיינות. במהלך קרב אנטיאטם מונה מיד כממלא מקום מפקד הגיס שלו, שנפצע. מפקד הארמייה בחר בו לתפקיד זה על פני קצינים בכירים ממנו. בקרב זה נפצע מיד שנית.
במהלך קרב פרדריקסברג בדצמבר 1862 הצליחה רק הדיוויזיה של מיד להבקיע את קווי צבא הדרום, אך בהיעדר סיוע להתקפתה נפגעו מרבית חייליה. למרות זאת קודם מיד בדרגה בעקבות הקרב. הוא מונה למפקד גיס בארמיית הפוטומק, שבראשו עמד בקרב צ'נסלורסוויל באביב 1863 (אם כי במשך רוב הקרב נשאר הגיס בעתודת הארמייה). קרב זה הסתיים בהפסד לצבא הצפון.
חייו לאחר המלחמה

משנת 1866 ועד מותו שימש מיד כמנהל מערכת הפארקים הציבוריים של העיר פילדלפיה. כמו כן שימש כמפקדם של מספר פיקודים צבאיים אזוריים, וב-1868 מונה למושל המחוז הצבאי השלישי בדרום ארצות הברית (אחד מחמישה שהוקמו כדי למשול על מדינות הדרום המובסות בתקופת השיקום שלאחר המלחמה). אוניברסיטת הרווארד העניקה לו תואר דוקטור לשם כבוד למשפטים, והישגיו המדעיים שלפני המלחמה הוכרו על ידי מספר מוסדות, ובהם החברה הפילוסופית האמריקאית.
מיד נפטר בפילדלפיה ב-6 בנובמבר 1872. הגורם למותו היה סיבוכים שהתפתחו עקב פצעי הקרב הישנים שלו בשילוב עם דלקת ריאות. הוא נקבר בפילדלפיה.
הנצחה

מפעלי הנצחה רבים הוקמו לכבודו של מיד. על שמו נקרא בסיס הצבא פורט מיד במדינת מרילנד (הוקם ב-1917), כמו גם שני מחוזות מדינתיים, במדינת קנזס ובמדינת דרום דקוטה. בפילדלפיה הוצבו מספר פסלי זיכרון על שמו, ובכלל זה פארק פיירמונט, הפארק הגדול ביותר בעיר. אנדרטאות לזכרו הוצבו גם בפארק הצבאי הלאומי גטיסברג ובוושינגטון הבירה.
איגרות חוב של ממשלת ארצות הברית מסדרות 1890 ו-1891 נשאו על גביהן פורטרט של מיד. במלחמת העולם השנייה נקראה על שמו אחת מספינות ליברטי.
"אגודת הגנרל מיד בפילדלפיה" (General Meade Society of Philadelphia), שהוקמה על שמו, מתכנסת מדי שנה ביום הולדתו, ה-31 בדצמבר. היא מארגנת פעילויות שונות לזכרו, ובהן טקס אזכרה שנתי במקום קבורתו, סיורים באתרים הקשורים בפעילותו, סמינרים על חייו ותחזוקה של האנדרטה לזכרו באתר שדה הקרב של גטיסברג.
דמותו של מיד הופיעה במספר סרטי קולנוע וטלוויזיה אודות מלחמת האזרחים ותקופתה, ובהם הסרט גטיסברג (1993) ומיני-הסדרה הכחול והאפור (1982). דמותו נכללה גם בעלילת ספר ההיסטוריה האלטרנטיבית גטיסברג (2003) מאת ניוט גינגריץ' וויליאם פורסטצ'ן.
מפקדי ארמיית הפוטומק בספטמבר 1863; גנרל מיד נראה שלישי משמאל
פסל הגנרל מיד בפארק הצבאי הלאומי גטיסברג
סוניה בלקינד

סוניה בלקינד, 1895
רישיון ממשרד הבריאות המנדטורי לגברת אלכסנדרה בלקינד לעסוק ברפואה בארץ ישראל, 1919
תעודת הנישואין של אלכסנדרה סוניה בלקינד ומנחם מנדל חנקין, 1928
סוניה ומנדל חנקין מרחצאות קרלסבד, 1930
סוניה (אלכסנדרה) בֶּלְקִינְד (1870, להויסק, פלך מינסק, האימפריה הרוסית (רוסיה הלבנה) – 20 בספטמבר 1943 תל אביב), הייתה רופאת הנשים הראשונה בארץ ישראל. אחותם הצעירה של ישראל בלקינד, אולגה חנקין, שמשון בלקינד ופניה בלקינד (אשתו של ישראל פיינברג), כולם חברי תנועת ביל״ו.
קורות חיים

בלקינד עלתה לארץ ישראל ב-1888 עם הוריה, שפרה ומאיר בלקינד, לראשון לציון, שממנהּ גורשו לגדרה עקב מרידת המשפחה בפקידות הברון רוטשילד. היא הייתה מורה לצרפתית בבית הספר העברי הראשון ביפו שהקימו אחיה ישראל ואביה מאיר ב-1889
בשנת 1898 נסעה לז'נבה על מנת ללמוד רפואה, צעד נדיר עבור אשה יהודייה באותם ימים. עם סיום לימודיה שבה לארץ ישראל כרופאה, ועבדה בבית החולים שער ציון ביפו. בשנת 1905 נסעה לפריז על מנת להתמחות כרופאת נשים והייתה לרופאת הנשים הראשונה בארץ ישראל.
עם חזרתה לארץ ב-1907 שימשה כרופאת הגימנסיה הרצליה במקביל לעבודתה בבית החולים. כמו כן הייתה מבין מייסדי ההסתדרות הרפואית בישראל. ב-11.1.1912 השתתפה בישיבת הייסוד שנערכה בגימנסיה הרצליה לבחירת הוועד הראשון להסתדרות הרופאים, ונבחרה לחברת הוועד הראשון של הסתדרות הרופאים. היושב ראש היה הד"ר יהודה לייב פוחובסקי. בזמן מלחמת העולם הראשונה טיפלה במגורשי תל אביב במקומות נדודיהם השונים, כאשר רוב הרופאים גורשו או גויסו. ב-1917 נעצרה ונשלחה להישפט בדמשק בשל גילוי מחתרת ניל"י (שבני אחיה, נעמן ואיתן בלקינד היו בין פעיליה) היא זוכתה מאשמה וחזרה לתל אביב.
בלקינד הייתה בת זוגו של מנדל חנקין, אחיו של יהושע חנקין (בן זוגהּ של אולגה, אחותה של סוניה). האחים חנקין ומשפחותיהם גרו שניהם בבית ב"ים החולות" רחוב אלנבי 105 אשר נבנה על ידי סוניה שהתגוררה בקומה העליונה בעוד בקומה הראשונה גרו יהושע ואולגה, ולידם בדירה קטנה יותר דובה וביתה עכסה בלקינד. בבית הייתה חצר גדולה ובה גן בו גודל הדשא הראשון בארץ ישראל.
בלקינד הייתה פעילה בתחום הרפואה הציבורית והמונעת, וקידמה את רפואת הנשים. הייתה חברת הנהלה בבית ההבראה "שלוה" שייסדה אחותה אולגה חנקין ב-1938, שנועד למטופלים מעוטי אמצעים. היא פתחה מרפאה פרטית בתל אביב שבה טיפלה ביהודים וערבים, נוצרים ומוסלמים. נבחרה לחברת כבוד של ההסתדרות הרפואית בישראל.
לפני מותה ציוותה סכום כסף לשתי מטרות, הקמת בית מרגוע עבור רופאים שהזדקנו בראשון לציון והשלמת בניינו של "בית הרופא" בתל אביב.
לאחר פטירתהּ נקברה בבית העלמין הישן בראשון לציון.
"בית הרופא ע"ש ד"ר אלכסנדרה בלקינד" בראשון לציון נחנך עשרים שנה לאחר מותה, ב-1963.
לקריאה נוספת

צפורה שחורי-רובין ושפרה שורץ, אלכסנדרה בלקינד: סיפורה של רופאה עברייה פורצת דרך, איתי בחור-הוצאה לאור, זכרון יעקב, 2012.
הומולוגיה של רצף

פילוגניות של גנים כענפים אדומים וכחולים בתוך פילוגניות של מינים אפורים. למעלה: שכפול גן קדום מייצר שני צאצאים, פאראלוגים (היסטון H1.1 ו-1.2). אירוע ספציאציה מייצר אורתולוגים (אורתולוגים הם גנים ממינים שונים שהתפתחו מגן קדמון משותף על ידי ספציאציה ובדרך כלל שומרים על אותו תפקיד) בשני מיני הבת (אדם ושימפנזה). תחתון: במין נפרד (E. coli) לגן יש תפקיד דומה (קידוד חלבון בעל מבנה נוקלאואיד דמוי היסטון), אך יש לו מקור אבולוציוני נפרד וכך הוא גם אנלוגי.
הומולוגיה של רצף (באנגלית: Sequence homology) היא הומולוגיה ביולוגית בין רצפי DNA, RNA או חלבונים, המוגדרת במונחי מוצא משותף בהיסטוריה האבולוציונית של החיים. לשני מקטעים של דנ"א יכול להיות מוצא משותף בגלל שלוש תופעות: אירוע ספציאציה (אורתולוגיה), אירוע שכפול (פאראלוגיה) או אירוע העברה גנטית אופקית (קסנולוגיה) או רוחבית.
אפשר להבחין בהומולוגיה בין ה-DNA, ה-RNA או החלבונים על ידי הבחנה בדמיון בין רצף הנוקלאוטידים או חומצות האמינו. דמיון משמעותי הוא עדות חזקה לכך ששני רצפים קשורים על ידי שינויים אבולוציוניים אך מקורם הוא רצף קדמון משותף. עימוד של רצפים מרובים משמש לציין אילו אזורים בכל רצף הם הומולוגיים.
זהות, דמיון ושימור

המונח "אחוז הומולוגיה" משמש לעיתים קרובות במשמעות של "דמיון ברצף", כלומר אחוז השרידים הזהים (אחוז זהות) או אחוז השיירים שנשמרו עם תכונות פיזיקוכימיות דומות (אחוז דמיון), למשל לאוצין ואיזולאוצין, נתון שבדרך כלל משמש כדי "לכמת את ההומולוגיה." בהתבסס על ההגדרה של ההומולוגיה שצוינה לעיל מינוח זה טעון תיקון מכיוון שדמיון ברצף הוא התצפית, וההומולוגיה היא המסקנה. רצפים הם הומולוגיים או לא. המונח "אחוז הומולוגיה" הוא כינוי שגוי. הכוונה היא לאחוז הדמיון ברצף.
כמו במבנים מורפולוגיים ואנטומיים, דמיון ברצף עשוי להתרחש בגלל אבולוציה מתכנסת, או, כמו ברצפים קצרים יותר, במקרה – כלומר רצפים שאינם הומולוגיים. אזורי רצף הומולוגי נקראים גם רצפים שמורים. אין לבלבל זאת עם שימור רצפי חומצות אמינו, כאשר חומצת האמינו במיקום מסוים הוחלפה באחרת בעלת תכונות פיזיקוכימיות שוות מבחינה תפקודית.
הומולוגיה חלקית יכולה להתרחש כאשר לקטע מהרצפים המושווים יש מקור משותף, בעוד שלשאר אין. הומולוגיה חלקית כזו עשויה לנבוע מאירוע היתוך גנים.
אורתולוגיה

רצפים הומולוגיים הם אורתולוגיים אם מסיקים שהם צאצאים מאותו רצף קדמון המופרדים על ידי אירוע ספציאציה: כאשר מין מתפצל לשני מינים נפרדים, העותקים של גן בודד בשני המינים שהתקבלו אמורים להיות אורתולוגיים. גנים אורתולוגיים הם גנים במינים שונים שמקורם במוצא אנכי מגן בודד של האב הקדמון המשותף האחרון. המונח "אורתולוג" נטבע בשנת 1970 על ידי חוקר האבולוציה המולקולרית וולטר פיץ'.
לדוגמה, החלבון המווסת של שפעת הצמח קיים הן בארבידופסיס (Arabidopsis, צמח רב תאי) והן בכלמידומונאס (Chlamydomonas, אצות ירוקות חד-תאיות). הגרסה של כלמידומונאס מורכבת יותר: היא חוצה את הממברנה פעמיים ולא פעם אחת, מכילה תחומים נוספים ועוברת שחבור חלופי. עם זאת, החלבון יכול להחליף באופן מלא את חלבון הארבידופסיס הפשוט הרבה יותר, אם הוא מועבר מאצות לגנום הצמח באמצעות הנדסה גנטית. דמיון משמעותי ברצף ותחומים פונקציונליים משותפים מצביעים על כך ששני הגנים הללו הם גנים אורתולוגיים, שהועברו בירושה מהאב הקדמון המשותף.
אורתולוגיה מוגדרת במונחים של מוצא. קשה לקבוע את מוצאם המדויק של גנים באורגניזמים שונים עקב שכפול גנים ואירועי סידור מחדש של הגנום, ולכן העדות החזקה ביותר לכך ששני גנים דומים הם אורתולוגיים נמצאות בדרך כלל על ידי ביצוע ניתוח פילוגנטי של שושלת הגנים. לאורתולוגים לעיתים קרובות יש אותו תפקיד.
רצפים אורתולוגיים מספקים מידע שימושי בסיווג טקסונומי ובמחקרים פילוגנטיים של אורגניזמים. ניתן להשתמש בדפוס של סטייה גנטית כדי להתחקות אחר הקשר בין אורגניזמים. שני אורגניזמים קרובים עשויים להציג רצפי DNA דומים של שני אורתולוגים. לעומת זאת, אורגניזם רחוק יותר מבחינה אבולוציונית מאורגניזם אחר עשוי להציג הבדל גדול יותר ברצף האורתולוגים הנחקרים.[דרוש מקור]
אורתולוגיה > מאגרי מידע של גנים אורתולוגיים

לאור חשיבותם לביולוגיה ולביואינפורמטיקה, גנים אורתולוגיים אורגנו במספר מסדי נתונים המספקים כלים לזיהוי וניתוח רצפי גנים אורתולוגיים. משאבים אלה משתמשים בגישות שניתן לסווג בדרך כלל לאלו המשתמשות בניתוח היוריסטי של השוואות הרצף הזוגיות, ואלה המשתמשות בשיטות פילוגנטיות. שיטות השוואת רצפים היו חלוצות במסד הנתונים של COGs בשנת 1997. שיטות אלו הורחבו ואוטומטיות ב-12 מסדי נתונים שונים, כשהמתקדמים ביותר הם AYbRAH ניתוח שמרים על ידי שחזור קדמון של הומולוגים ומסדי הנתונים הבאים:
eggNOG
GreenPhylDB לצמחים
InParanoid – מתמקד ביחסים אורתולוגיים זוגיים
OHNOLOGS – מאגר של הגנים שנשמרו משכפול גנום שלם בגנום החולייתנים כולל אדם ועכבר.
OMA
OrthoDB – מעריך שהתפיסה האורתולוגית היא ביחס לנקודות ייעוד שונות על ידי מתן היררכיה של גנים אורתולוגים לאורך עץ המינים.
OrthoInspector הוא מאגר של גנים אורתולוגיים עבור 4753 אורגניזמים המכסים את שלוש ממלכות החיים – ארכאה, בקטריה ואיקריה.
OrthologiID
OrthoMaM ליונקים
OrthoMCL
Roundup
גישות פילוגנטיות המבוססות על עצים שואפות להבחין בין סוגים שונים לבין אירועי שכפול גנים על ידי השוואת עצי גנים עם עצי מינים, כפי שמיושם במסדי נתונים ובכלי תוכנה כגון
LOFT
TreeFam
OrthoFinder
קטגוריה שלישית של גישות היברידיות משתמשת הן בשיטות היוריסטיות והן בשיטות פילוגנטיות כדי לבנות אשכולות ולקבוע עצים, למשל:
EnsemblCompara GeneTrees
HomoloGene
Ortholuge
פאראלוגיה

גנים פאראלוגיים הם גנים הקשורים באמצעות אירועי שכפול באב הקדמון המשותף האחרון (LCA) של המין שמושווה. הם נובעים ממוטציה של גנים משוכפלים במהלך אירועי ספציאציה נפרדים. כאשר צאצאים מהאב הקדמון המשותף האחרון חולקים גנים הומולוגים שעברו מוטציה מהגנים המשוכפלים המקוריים, הגנים הללו נחשבים לפאראלוגים.
כדוגמה, באב הקדמון המשותף האחרון, גן אחד (גן A) עשוי להשתכפל כדי ליצור גן דומה נפרד (גן B). שני הגנים הללו ימשיכו לעבור לדורות הבאים. במהלך ספציאציה, סביבה אחת תעדיף מוטציה בגן A (גן A1), ותיצור מין חדש עם הגנים A1 ו-B. לאחר מכן, באירוע ספציאציה נפרד, סביבה אחת תעדיף מוטציה בגן B (גן B1) המביאה למין חדש עם גנים A ו-B1. הגנים של הצאצאים A1 ו-B1 מקבילים זה לזה מכיוון שהם הומולוגים הקשורים באמצעות אירוע שכפול באב הקדמון המשותף האחרון של שני המינים.
סיווגים נוספים של פאראלוגים כוללים אלופאראלוגים (פאראלוגים חיצוניים) וסימפאראלוגים (פאראלוגים פנימיים). אלופאראלוגים הם פאראלוגים שהתפתחו משכפולים של גנים שקדמו לאירוע הספציאציה, כלומר התפתחו מאירועי שכפול שקרו באב הקדמון המשותף האחרון של האורגניזמים המושווים. סימפאראלוגים הם פאראלוגים שהתפתחו משכפול גנים של גנים פאראלוגיים באירועי ספציאציה מאוחרים יותר. מהדוגמה שלמעלה, אם הצאצא עם הגנים A1 ו-B עבר ספציאציה נוספת שבה הגן A1 השתכפל, למין החדש יהיו גנים B, A1a ו-A1b. בדוגמה זו, הגנים A1a ו-A1b הם סימפאראלוגים.
גנים פאראלוגיים יכולים לעצב את המבנה של גנומים שלמים ובכך להסביר את התפתחות הגנום במידה רבה. דוגמאות כוללות את הגנים של Homeobox (Hox) בבעלי חיים. גנים אלה לא רק עברו שכפול גנים בתוך כרומוזומים אלא גם שכפול של גנום שלם. כתוצאה מכך, גנים של Hox ברוב החולייתנים מקובצים על פני מספר כרומוזומים, כאשר אשכולות HoxA-D הם הנחקרים ביותר.
דוגמה נוספת הם הגנים לגלובין המקודדים למיוגלובין והמוגלובין ונחשבים לפאראלוגים עתיקים. באופן דומה, ארבעת הקבוצות המוכרות של המוגלובין (המוגלובין A, המוגלובין A2, המוגלובין B והמוגלובין F) הם פאראלוגים זה לזה. כל אחד מהחלבונים הללו משרת את אותו תפקיד בסיסי של הובלת חמצן, אך הם כבר התפצלו מעט בתפקוד: להמוגלובין עוברי (המוגלובין F) יש זיקה גבוהה יותר לחמצן מאשר להמוגלובין בוגר. עם זאת, הפונקציה לא תמיד נשמרת. אנגיוגנין אנושי התרחק מריבונוקלאז, למשל, ובעוד ששני הפאראלוגים נותרו דומים במבנה השלישוני, התפקודים שלהם בתוך התא שונים לגמרי.[דרוש מקור]
לעיתים קרובות נטען שאורתולוגים דומים יותר מבחינה תפקודית מפאראלוגים בעלי הבדל דומה, אך מספר מאמרים ערערו על רעיון זה.
פאראלוגיה > בקרה

פאראלוגים עוברים בקרה לעיתים קרובות בצורה שונה, למשל על ידי דפוסי ביטוי ספציפיים לרקמות (ראו גני HOX). עם זאת, ניתן לווסת אותם בצורה שונה גם ברמת החלבון. לדוגמה, Bacillus subtilis מקודד שני פאראלוגים של גלוטמט דהידרוגנאז: GudB משועתק באופן שונה מ-RocG. במצבים הפעילים, האוליגומריים, שני האנזימים מראים שיעורים אנזימטיים דומים. עם זאת, החלפות של אנזימים וקדמים גורמים לאובדן כשירות חמור, ובכך מצביעים על אבולוציה משותפת של קדם-אנזים. אפיון החלבונים מראה שבהשוואה ל-RocG, הפעילות האנזימטית של GudB תלויה מאוד בגלוטמט וב-pH.
פאראלוגיה > אזורים כרומוזומליים פאראלוגיים

לפעמים, אזורים גדולים של כרומוזומים חולקים תוכן גנים בדומה לאזורים כרומוזומליים אחרים בתוך אותו גנום. הם מאופיינים היטב בגנום האנושי, שם הם שימשו כראיה לתמיכה בהשערת 2R (אנ'). קבוצות של גנים משוכפלים, משולשים ומכופלים, עם הגנים הקשורים בכרומוזומים שונים, נגזרו כשרידים מגנום או שכפולים כרומוזומליים. קבוצה של אזורים פאראלוגים נקראת ביחד פאראלוגון. סטים שנחקרו היטב של אזורי פאראלוגיה כוללים אזורים של כרומוזום אנושי 2, 7, 12 ו-17 המכילים אשכולות גני Hox, גני קולגן, גני קרטין וגנים משוכפלים אחרים, אזורים של כרומוזומים אנושיים 4, 5, 8 ו-10 המכילים גנים לקולטנים לנוירופפטידים, גנים הומיאובוקס מסוג NK ועוד הרבה משפחות גנים, וחלקים של כרומוזומים אנושיים 13, 4, 5 ו-X המכילים את הגנים ParaHox ושכניהם. לקבוצת הגנים MHC על כרומוזום 6 אנושי יש אזורים פאראלוגיים על כרומוזומים 1, 9 ו-19. נראה שחלק ניכר מהגנום האנושי ניתן להקצאה לאזורי פאראלוגיה.
אונולוגיה

גנים אונולוגים הם גנים פאראלוגים שמקורם בתהליך של שכפול גנום שלם. השם ניתן לראשונה לכבוד סוסומו אונו (Susumu Ohno) על ידי קן וולף. גנים אונולוגים שימושיים לניתוח אבולוציוני מכיוון שכל האונולוגים בגנום התפצלו במשך אותו פרק זמן (מאז מקורם המשותף בשכפול הגנום כולו). ידוע שגנים אונולוגים מראים קשר גדול יותר לסוגי סרטן, הפרעות גנטיות דומיננטיות, וריאציות פתוגניות במספר ההעתקות.
קסנולוגיה

הומולוגים הנובעים מהעברת גנים אופקית בין שני אורגניזמים נקראים קסנולוגים. לקסנולוגים יכולים להיות פונקציות שונות אם הסביבה החדשה שונה עבור הגן הנע אופקית. עם זאת, לקסנולוגים יש תפקוד דומה בשני האורגניזמים. את המונח טבע וולטר פיץ'.
הומואולוגיה

כרומוזומים הומואולוגים (מאוית גם "הומולוגיים", homeologous) או חלקים של כרומוזומים אלו שודכו בעקבות רביית כלאיים ואלופוליפלואידיזציה ליצירת גנום היברידי, והקשר ביניהם היה הומולוגי במין קדמון. באלופוליפלואידים, הכרומוזומים ההומולוגיים בתוך כל תת-גנום הורי צריכים להיצמד במהלך המיוזה, מה שמוביל להורשה דיסומית (כרומוזום שיש לו עותק אחד או שניים); אולם בכמה אלופוליפלואידים, הכרומוזומים ההומואולוגים של הגנום ההורי עשויים להיות דומים זה לזה כמעט כמו הכרומוזומים ההומולוגיים, מה שמוביל להורשה טטרזומית (ארבעה כרומוזומים מצומדים במיוזה), רקומבינציה בין-גנומית ופוריות מופחתת.[דרוש מקור]
גמטולוגיה

גמטולוגיה מציינת את הקשר בין גנים הומולוגיים בכרומוזומים של המין השני שאינם עוברים רקומבינציה. את המונח טבעו גרסיה-מורנו ומינדל. 2000. גמטולוגים נובעים מהמקור של קביעת מין גנטית ומחסמים לשחלוף בין כרומוזומי מין. דוגמאות לגמטולוגיות כוללות CHDW ו-CHDZ בציפורים.
ראו גם

הומולוגיה עמוקה
הפטאקווארק

בפיזיקת החלקיקים, הפטאקווארקים הם משפחה של חלקיקים מרוכבים היפותטיים, שכל אחד מהם מורכב משבעה קווארקים או אנטיקווארקים מכל טעם שהוא.
תכונות

מודל אחד צופה שמצב ההפטקווארק בעל האנרגיה הנמוכה ביותר יהיה בעל ספין של 1/2 או 3/2 של אנרגיה בערך 2.5 GeV. מחקר אחר מצא שההפטקווארק היציב ביותר יכלול שני אנטיקווארקים מוזרים ושני קווארקים מוזרים.
ראו גם

באריון אקזוטי
הערות שוליים

↑  Issues in Nuclear, High Energy, Plasma, Particle, and Condensed Matter Physics: 2011 Edition (באנגלית). ScholarlyEditions. 2012. p. 606. ISBN 978-1-4649-6365-0. נבדק ב-23 ביוני 2020. {{cite book}}:  (עזרה)
↑  Hadron Spectroscopy (באנגלית). American Institute of Physics. 2003. p. 470. ISBN 978-0-7354-0197-6. נבדק ב-23 ביוני 2020. {{cite book}}:  (עזרה)
↑  Bijker, Roelof; Casten, R.; Frank, Alejandro (2004). Nuclear Physics, Large and Small: International Conference on Microscopic Studies of Collective Phenomena (באנגלית). American Institute of Physics. p. 244. ISBN 978-0-7354-0207-2. נבדק ב-23 ביוני 2020. {{cite book}}:  (עזרה)
↑  Hosaka, Atsushi; Hotta, Tomoaki (2005). Pentaquark04 - Proceedings Of The International Workshop (באנגלית). World Scientific. p. 393. ISBN 978-981-4480-35-2. נבדק ב-23 ביוני 2020. {{cite book}}:  (עזרה)
↑  Nuñez V., M.; Lerma H., S.; Hess, P. O.; Jesgarz, S.; Civitarese, O.; Reboiro, M. (23 באוגוסט 2004). "Modeling pentaquark and heptaquark states". Physical Review C. 70 (2). arXiv:nucl-th/0405052. doi:10.1103/PhysRevC.70.025201. {{cite journal}}:  (עזרה)
↑  Park, Aaron; Park, Woosung; Lee, Su Houng (30 באוגוסט 2017). "Heptaquarks with two heavy antiquarks in a simple chromomagnetic model". Physical Review D. 96 (3): 034029. doi:10.1103/PhysRevD.96.034029. ISSN 2470-0010. {{cite journal}}:  (עזרה)
| חלקיקים בפיזיקה |
| --- | --- | --- |
| חלקיקים יסודיים | חלקיקים יסודיים |  |
| בוזונים | בוזוני כיול (פוטון • גלואון • בוזון W+ • בוזון W- • בוזון Z0) • בוזון היגס |  |
| קווארקים | למעלה (קווארק • אנטיקווארק) • למטה (קווארק • אנטיקווארק) • קסום (קווארק • אנטיקווארק) • מוזר (קווארק • אנטיקווארק) • עליון (קווארק • אנטיקווארק) • תחתון (קווארק • אנטיקווארק) |  |
| לפטונים | אלקטרון • פוזיטרון • מואון • אנטימואון • טאו • אנטיטאו • ניוטרינו • אנטיניוטרינו • ניוטרינו אלקטרוני • אנטיניוטרינו אלקטרוני • ניוטרינו מואוני • אנטיניוטרינו מואוני • ניוטרינו טאואוני • אנטיניוטרינו טאואוני |  |
| חלקיקים מורכבים | חלקיקים מורכבים |  |
| באריונים | נוקליאונים (פרוטון • נייטרון) • אנטיפרוטון • אנטינייטרון • היפרונים • באריון אקזוטי (פנטאקווארק) • הפטאקווארק • הקסאקווארק |  |
| מזונים | פאיון • קאון • אטא • פי • מזון D • מזון J/psi • מזון B • אופסילון • מזון אקזוטי (טטראקווארק) • Y(4140) |  |
| לא האדרונים | גרעין האטום • אטום • מולקולה • אטומים אקזוטיים (אנ') (מואוניום) |  |
| חלקיקים היפותטיים | חלקיקים היפותטיים |  |
| בוזונים | גרביטון • מזון אקזוטי • כדור גלואונים |  |
| פרמיונים | באריון אקזוטי |  |
| שותפי על | גרביטינו • לא גאוג'ינואים (ניוטרלינו • צ'רג'ינו) |  |
| אחרים | טכיון • מונופול מגנטי • פראון |  |
ערך זה הוא קצרמרבנושא פיזיקה. אתם מוזמנים לתרום לוויקיפדיה ו.
ניל סטיבנסון

| --- | --- |

 לידה:  31 באוקטובר 1959 (בן 65) Fort Meade, ארצות הברית 
 שם לידה:  Neal Town Stephenson 
 מדינה:  ארצות הברית 
 מקום מגורים:  סיאטל 
 שם עט:  Stephen Bury 
 מקום לימודים:  אוניברסיטת בוסטון, תיכון איימס 
 שפות היצירה:  אנגלית 
 סוגה:  ספרות ספקולטיבית, היסטוריה בדיונית, מסה 
 תקופת הפעילות:  מ-1984 
 הושפע מ:  פיליפ ק. דיק, ברוס סטרלינג, תומאס פינצ'ון, דייוויד פוסטר וולאס, ויליאם גיבסון 
 מספר צאצאים:  2 
 פרסים והוקרה:  פרס רוברט היינליין (2018)  פרס ארתור סי. קלרק (2004)  פרס לוקוס לרומן מדע בדיוני (2005)  פרס לוקוס לרומן מדע בדיוני (2009)  פרס איגנוטוס לרומן הזר הטוב ביותר (2001)  פרס לוקוס לרומן מדע בדיוני (2000)  פרס הוגו לרומן הטוב ביותר (1996)  פרס לוקוס לרומן מדע בדיוני (1996)  פרס הדמיון הגדול  פרס פרומתיאוס – היכל התהילה 
 www.nealstephenson.com
 
ניל סטיבנסון
ניל סטיבנסון (באנגלית: Neal Stephenson; נולד ב-31 באוקטובר 1959) הוא סופר אמריקאי, הנודע בעיקר בשל ספרי המדע הבדיוני שלו בסוגת ה"פוסט-סייברפאנק". הוא מתמקד בתיאורי חברה, מתמטיקה, שערי מטבעות והיסטוריה של המדע. בנוסף הוא כותב מאמרים לא בדיוניים בפרסומים כמו כתב העת Wired, והועסק במשרה חלקית כיועץ לחברת Blue Origin, שנוסדה על ידי ג'ף בזוס, המפתחת רכב חלל.
רקע

ניל סטיבנסון נולד בפורט מיד שבמרילנד, נצר למשפחה של מהנדסים ומדענים. אביו היה פרופסור להנדסת אלקטרוניקה וסבו מצד אביו פרופסור לפיזיקה; אמו עבדה במעבדה לביוכימיה, בעוד סבו מצד אמו היה פרופסור לביוכימיה. משפחתו של סטיבנסון עברה לשמפיין-אורבאנה שבאילינוי בשנת 1960 ואחר כך לאיימס שבאיווה ב-1966, שם הוא סיים את בית הספר התיכון של איימס ב-1977. סטיבנסון המשיך ללמוד באוניברסיטת בוסטון. בתחילה הוא התמחה בפיזיקה, ואחר כך הוא החליף לגאוגרפיה, לאחר שהוא נוכח לדעת כי הדבר יאפשר לו לבלות זמן רב יותר ליד מחשב האוניברסיטה. הוא סיים את חוק לימודיו לתואר הראשון ב-1981 בגאוגרפיה, כשהמקצוע המשני היה פיזיקה. הרומן הראשון פרי עטו The Big U, ראה אור ב-1984. The Big U זכה לתשומת לב מועטה בלבד כשהוא פורסם לראשונה, ואזל לבסוף עד שסטיבנסון התיר את הדפסתו מחדש ב-2001. מאז 1984 התגורר סטיבנסון בעיקר בצפון מערב האוקיינוס השקט וכעת דר עם משפחתו בסיאטל.
מפעלו הספרותי

לאחר הרומן The Big U פרסם סטיבנסון את המותחן Zodiac ואחרי כן זכה לתהילה עם פרסום הרומן סנוקראש ב-1992. הרומן ממזג ממטיקה, וירוסי מחשבים, ונושאי היי-טק נוספים יחד עם המיתולוגיה מסופוטמית, וניתוח ההבדלים בין אידאולוגיות כמו ליברטריאניזם, לסה פר וקומוניזם. סטיבנסון מפרסם בממוצע רומן אחד כל ארבע שנים, הוא הוציא לאור מספר סדרות רומנים:
The Diamond Age or, A Young Lady's Illustrated Primer: בשנת 1995, הדן בעתיד תוך דגש על ננוטכנולוגיה ו-dynabooks. ערוץ המדע בדיוני וג'ורג' קלוני מתכנן להפיק מיני סדרה שהיא עיבוד של The Diamond Age, אותה יכתוב סטיבנסון. הספר ראה אור בשפה העברית בשנת 1998 בהוצאת אופוס בשם תור היהלום / ניל סטיבנסון.
באמצע שנות ה-90 הוא כתב זוג ספרי מתח (Cobweb ו-Interface) יחד עם דודו ההיסטוריון ג'ורג' גוסבארי (שכתב תחת הפסבדונים ג'יי. פרדריק ג'ורג'). זוג הספרים הללו פורסמו במקור תחת שם העט הקולקטיבי "סטיבן ברי".
Cryptonomicon בשנת 1999 - רומן העוסק ברעיונות המשתרעים ממחשוב ומחקרו של אלן טיורינג ב-Cryptanalysis וקריפטוגרפיה במהלך מלחמת העולם השנייה בבלצ'לי פארק, לניסיון מודרני לעשות Data haven. הוא יצא לאור שוב בשלושה כרכים נפרדים במספר ארצות, בכלל זה בתרגומים לצרפתית ולספרדית.
The Baroque Cycle היא סדרה של רומנים היסטוריים ומשמשת במובנים רבים כהקדמה ל-Cryptonomicon. מורכבת משמונה ספרים, היא פורסמה במקור בשלושה כרכים:
Quicksilver בשנת 2003 (המכיל את הספרים Quicksilver ,King of the Vagabonds, Odalisque);
The Confusion בשנת 2004 (הכולל את הספרים Bonanza ו-Juncto);
The System of the World בשנת 2004 (ובו הרומנים Solomon's Gold, Currency, System of the World).
The Baroque Cycle פורסם מחדש בשמונה ספרים (שיצאו לאור באנגלית ובתרגום לספרדית).
כשסטיבנסון פרסם ב-2003 את Quicksilver הוא השיק אתר אינטרנט בשיטת ויקי בציינו את הרעיונות ששימשו אותו לתיאור התקופה ההיסטורית עליה כתב ברומן.